ትናንት በኢትዮጵያውያን ታላቁ የዓደዋ ፀረ ኮሎኒያሊስት ድል የዘመሩ የዓለም ጥቁር ሕዝቦችና አፍሪካውያን ወንድሞቻችንና እህቶቻችን እስኪታዘቡን ድረስ፣ እርስ በርሳችን እየተናከስን ለታሪካዊ ጠላቶች ሚስጥር ስንሸጥ እንውላለን፡፡ ኢትዮጵያዊነት በተምሳሌታዊነት በተከበረበት የዓለም አደባባይ ላይ እርስ በርስ እንወጋገዛለን፡፡ ከዚያም አልፈን ተርፈን አፍሪካውያን ወገኖቻችንን እያንጓጠጥን እኛ አፍሪካዊ ያልሆንን ይመስል እንመፃደቃለን፡፡ በዚህ ዘመን ያለውን ትውልድ ድርጊት እነዚያ ኩሩዎቹና ጀግኖቹ ኢትዮጵያውያን ለአፍታ ዕድል አግኝተው ቢሰሙ በእጅጉ ይፀፀታሉ፡፡ በተለያዩ ጉዳዮች ድሮም ልዩነቶች ነበሩ፡፡ ዋናው ቁምነገር ግን ልዩነቶችን አቻችሎ አንድነት ላይ ማተኮር ትልቁ የኢትዮጵያውያን የጋራ እሴት ነበር፡፡ አሁን ግን ይህ ታላቅ እሴት እየተናደ ካሬ ሜትርና ሔክታር እያልን እንጨቃጨቃለን፡፡ የገዛ ወገኖቻችንን እያሰቃየን አስከፊ ድርጊቶችን እንፈጽማለን፡፡ አገራችን በጣም ሰፊ ሆና ከእኛ ተርፋ ለሌሎች እንደምትበቃ እያወቅን እርስ በርስ እንወጋገዛለን፡፡ በዘር፣ በሃይማኖትና በሌሎች ልዩነቶች ላይ እየዘመትን ወገኖቻችንን እናስከፋለን፡፡ አገራችን ኢትዮጵያ ግን መገለጫዋ ይኼ አይደለም፡፡ የኩሩዎቹ ኢትዮጵያውያን መገለጫ መተሳሰብ፣ መፋቀር፣ አብሮ መሥራትና ለውጤት መብቃት ነው፡፡ ሁሉም ኢትዮጵያውያን እኩል መሆናቸውን መቀበል ነው፡፡ ማንም ከማንም እንደማይበልጥ ከልብ መቀበል ነው፡፡ ከሁሉም በላይ ደግሞ በፍትሐዊ እኩልነት አብሮ በሰላም መኖር ነው፡፡ በዚህ ቀና አስተሳሰብ ስንመራ ኢትዮጵያዊነት የበለጠ ይጠነክራል፡፡ ይህንን ማድረግ ከቻልን ኢትዮጵያ የዜጎቿ ብቻ ሳትሆን የአፍሪካውያን ጭምር መሆኗን እናረጋግጣለን!